Avainsanat

Tiivistelmä



Avainsanat

1. Kumoamiskanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Asetus, jolla säädetään oliiviöljyn tuottajien tukien laskentaperusteet – Oliiviöljyn tuottajien ja tuottajien yhdistysten nostama kanne – Yleisesti sovellettava toimi – Kantajat, joita toimi ei koske erikseen – Tutkimatta jättäminen

(EY 230 artiklan neljäs kohta)

2. Kumoamiskanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Jäsentensä etuja puolustamaan ja edustamaan perustetun ammatillisen yhdistyksen nostama kanne – Tutkittavaksi ottaminen – Edellytykset

(EY 230 artiklan neljäs kohta)

Tiivistelmä

1. Sellaista oliiviöljyn tuottajien ja tuottajien yhdistysten nostamaa kannetta ei voida ottaa tutkittavaksi, jossa vaaditaan yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetun asetuksen N:o 1782/2003 muuttamisesta annetun asetuksen N:o 864/2004 1 artiklan 7 kohdan kumoamista.

Kyseinen säännös on nimittäin asetuksen luonteinen toimi, jota ei voida näin ollen pitää joukkona kantajille osoitettuja yksittäistapauksia koskevia päätöksiä sikäli kuin siinä esitetään oliiviöljyalan tukien laskentaperusteet yleisin ja abstraktein termein ottamatta huomioon jokaisen oliiviöljyn tuottajan erityistä tilannetta.

Lisäksi riidanalainen säännös koskee kantajia juuri objektiivisen tosiasiallisen tilanteen vuoksi, nimittäin sen takia, että ne ovat tuottaneet oliiviöljyä viiteajanjaksolla ja että ne ovat saaneet tukea eräästä aikaisemman lainsäädännön mukaisesta tukijärjestelmästä. Kyseinen tilanne kuitenkin määritellään juuri suhteessa riidanalaisen säännöksen sisältävän asetuksen tavoitteeseen eli siihen, että oliiviöljyalalla otetaan käyttöön uusi tukijärjestelmä. Vaikka riidanalaisella säännöksellä voi olla oliiviöljyn eri tuottajille erilaisia vaikutuksia, tämä seikka ei riitä osoittamaan, että kantajilla on heille tunnusomaisia erityispiirteitä tai että he ovat sellaisessa tosiasiallisessa tilanteessa, jonka perusteella he erottuvat muista tuottajista. Vaikka katsottaisiin, että kyseisen säännöksen soveltamisen vuoksi joillakin tuottajilla ei enää olisi oikeutta kyseiseen tukeen oliiviöljyalalla, kyseisen säännöksen ei voitaisi katsoa koskevan kantajia erikseen. Se, että toimi vaikuttaa tiettyihin toimijoihin taloudellisesti enemmän kuin muihin saman alan toimijoihin, ei nimittäin riitä siihen, että kyseisen toimen voitaisiin katsoa koskevan heitä erikseen.

(ks. 33, 34, 36, 39, 60 ja 61 kohta)

2. Ammatillisella yhdistyksellä, joka on perustettu puolustamaan ja edustamaan jäsentensä etuja, on oikeus nostaa kumoamiskanne kolmentyyppisissä tilanteissa, nimittäin ensiksi silloin, kun tietyssä oikeussäännössä annetaan sille nimenomaisesti joukko menettelyllisiä oikeuksia, toiseksi silloin, kun itse yhdistys voidaan yksilöidä sillä perusteella, että toimi vaikuttaa yhdistyksen omiin etuihin yhdistyksenä erityisesti siksi, että kumoamiskanteen kohteena oleva toimi on vaikuttanut sen asemaan neuvottelijana, ja kolmanneksi silloin, kun yhdistys edustaa sellaisten yritysten etuja, joilla itsellään olisi oikeus nostaa kanne.

(ks. 50 kohta)